किडीज कॉर्नर ने एल्बर्टन अकादमी को दी शिकस्त
मेहमान टीम के कप्तान मिकाइल आउट की अपील करते हुए। फोटो: भास्कर
ग्वालियर| मैन ऑफ द मैच विनय भड़ाना (61 रन और 2 विकेट) के दोहरे खेल प्रदर्शन की बदौलत मेजबान किडीज कॉर्नर स्कूल ने एल्बर्टन क्रिकेट अकादमी साउथ अफ्रीका के खिलाफ खेला गया टी-20 मुकाबला जीत लिया। फ्रेंडली मैच की सीरीज के अंतर्गत खेले गए एक मात्र टी-20 मैच का समापन जस्टिस एसके पालो ने विजेता और उपविजेता टीम को ट्रॉफी प्रदान कर किया। सीरीज में बुधवार को मेजबान और मेहमान टीम के बीच 40-40 ओवर का मैच खेला जाएगा। किडीज कॉर्नर स्कूल में मंगलवार को आयोजित टी-20 मुकाबले में मेजबान टीम ने टॉस जीतकर पहले बल्लेबाजी करते हुए 6/150 रन बनाए। विनय भड़ाना ने मेहमान गेंदबाजों की खबर लेते हुए 36 गेंद में तीन बाउंड्री और पांच छक्के जड़कर 61 रन की अर्धशतकीय पारी खेली। इसके अलावा आयुष चौपड़ा ने 19 रन और फेजन आलम ने 13 रन का योगदान दिया। मेहमान टीम के लिए कप्तान मिकाइल पिल्ले ने 4 ओवर में 25 रन देकर दो विकेट लिए। इसके अलावा सेज मेसर, डिल्लन और जेरिट ने एक-एक विकेट बांटा। जवाब में मेहमान टीम 19.4 ओवर में 141 रन पर सिमट गई, जिसमें डेनियल ने 54 रन की अर्धशतकीय पारी खेली। फेजन ने हैट्रिक लगाते हुए चार विकेट लिए, जबकि कपिल ने तीन और विनय ने दो विकेट झटके। मैच के समापन अवसर पर जस्टिस एसके पालो ने किडीज के फेजन आलम को बेस्ट बॉलर और मेहमान टीम के खिलाड़ी ऑस्टन को बेस्ट फील्डर के खिताब से नवाजा। सर्वप्रथम मैच का शुभारंभ चेंबर ऑफ कॉमर्स के पूर्व अध्यक्ष श्रीकृष्णदास गर्ग ने खिलाड़ियों से परिचय लेकर किया। इस मौके पर मेजबान स्कूल का समस्त स्टॉफ विशेष रूप से उपस्थित रहा।
kas_Deva hin_Deva hin_Deva